3. nap: Gyergyószentmiklós, Gyilkos-tó, Békás –szoros

A korai ébresztő után elindultunk úti célunk, Erdély leghidegebb városa, Gyergyószentmiklós felé. Csodálatos hegyvidéken mentünk keresztül. A fák az égig értek. Tanár néni elkiabálta magát a buszban: Ott a medve, de nem láttuk sehol, hiába nézelődtünk. Láttunk viszont rengeteg állatot, főleg legelésző birkákat. Megérkeztünk a városba. Mindenhol magyar írás volt a táblákon. A téren rátaláltunk Márton Áron püspök szobrára, és megismertük élet történetét is. Végre fagyizhattunk is. Megfigyeltük, hogy az orgona és a tulipán csak most virágzik, nálunk már ezek elhervadtak. Megnéztük a templomot, is. 
Ezután a Gyilkos –tó felé indultunk. Megismertük a tó keletkezésének valódi történetét és meséjét is. Rövid sétát tettünk körülötte. Nagyon érdekesek voltak a tóban meredező fenyőfák.  Megkóstoltuk a kürtős kalácsot, nem mindenki bírta megenni az adagját, pedig nagyon finom volt. Evés közben a sárgán virító gyermekláncfű között sétáltunk. 
[bookmark: _GoBack]A legjobban várt úti célhoz, a Békás-szoroshoz indultunk. Fenségesek voltak az ég felé meredező sziklák. Legjobban az Oltárkő tetszett a kereszttel. Nem tudom, hogy kerülhetett a kereszt oda. Kiszálltunk a buszból, és gyalog indultunk tovább a Békás-patak mellett. Láttunk zergét, és mellénk szegődött egy elárvult kutya. A fenyők a csupasz sziklákon is gyökeret vertek. Megálltunk egy nagy szikla alatt, ahol fogadalmat tettünk. Azt fogadtuk meg, hogy az elcsatolt országrészeken élő magyar testvéreinket mindig segíteni fogjuk, és vigyázunk nyelvünkre. Elénekeltük a magyar, és a székely Himnuszt, felemelő érzés volt. Egy kis séta után beszálltunk a buszba. Velünk szembe jött egy kis busz, a sofőrje mondta, nem tudunk tovább menni, mert leszakadt a szikla. Elértünk arra a helyre, ahol kőomlás volt. Tanáraink elgurították a hatalmas kődarabokat, így tudtunk tovább menni. Szerencsénk volt, hogy nem ránk szakadt le a szikla. A házigazdánk azt mondta, hogy az Oltárkő keresztje vigyázott ránk. Szerencsésen elérkeztünk a szállásunkra, ahol gyorsan átöltöztünk a szerepléshez.
A sóváradi művelődési házban találkoztunk a helyi gyerekekkel. Ők egy Trianonról szóló emlékműsort adtak elő, és nagyon szép székely ruhában táncoltak, saját zenekaruk kísérte őket. Mi Petőfitől verseket szavaltunk, Áron fuvolázott, előadtunk egy székely népmesét, és a lányok táncoltak. Mindenki nagyon tapsolt. Ezután átadtuk egymásnak apró ajándékainkat, majd közösen megettük a finom gulyást. Később nagyon jól szórakoztunk. Először népdalokat tanultunk, majd táncház volt, és utána modern zenére is táncoltunk. Fáradtan, de boldogan tértünk nyugovóra.
